 NA CHARLES WASONGA BUNGE la kitaifa limeipa Kamati ya Kitaifa ya Mazungumzo (NADCO) siku 30 zaidi ili kukamilisha kazi yake na kuandaa ripoti. Hoja ya kutaka kamati hiyo iongezwe muda iliwasilishwa bungeni Jumanne alasiri na Kiongozi wa Wengi Kimani Ichung’wah. Mbunge huyo wa Kikuyu alisema kuwa kamati hiyo iliomba muda zaidi ili kukamilisha utayarishaji wa ripoti kuhusu mada tano kuu, ikiwemo uteuzi wa makamishna wapya wa Tume Huru ya Uchaguzi na Mipaka (IEBC) na kuingiliwa kwa usimamizi wa vyama vya kisiasa. Hoja hiyo iliungwa mkono kwa kauli moja na wabunge wa mirengo ya Kenya Kwanza na wenzao wa Azimio la Umoja-One Kenya. “Ningependa kushukuru makundi mbalimbali ya watu na watu binafsi waliojitokeza na kuwasilisha memoranda mbalimbali mbele ya kamati ambayo imekuwa ikifanya vikao vyake katika ukumbi wa Bomas,” akasema Bw Ichung’wah. “Kufikia sasa kamati hiyo imefanya kazi nzuri licha ya kutokuwa na bajeti. Kazi yake imesaidia kutuliza joto la kisiasa nchini tangu Julai 2023 maandamano ya Azimio yalipositishwa. Tumekuwa tukitegemea ufadhili kutoka kwa wahisani miongoni mwao yakiwa mashirika ya kijamii,” akasema Bw Ichung’wah. Kiongozi wa Wachache Opiyo Wandayi aliunga mkono wazo la kuongezwa muda kamati hiyo akisema imetoa nafasi kwa Wakenya kujieleza kuhusu masuala yanayowahusu. “Hii inaonyesha kuwa kamati hii imefanya kazi nzuri na Wakenya wanafaa kuwa na matumaini,” akasema Mbunge huyo wa Ugunja. Bw Wandayi alikosoa ripoti za vyombo vya habari zilizodai kuwa kamati hiyo imelipa kisogo suala muhimu la kupanda kwa gharama ya maisha, hali inayowaathiri Wakenya wengi. “Ningependa kufafanua kuwa masuala ambayo kamati hii imeafikiana kwayo kama vile uteuzi wa makamishna wa IEBC, kuundwa kwa afisi ya kiongozi rasmi wa upinzani na kuwekwa kwa sheria ya hazina ya ustawi wa maeneo bunge (CDF) pia yanawahusu Wakenya,” akafafanua. Baada ya wabunge kupitisha hoja hiyo, Kamati hiyo, inayoongozwa kwa pamoja na Bw Ichung’wah na Kiongozi wa Wiper Kalonzo Musyoka, sasa ina muda hadi Novemba 26, 2023, kukamilisha kazi yake na kuwasilisha ripoti bungeni. Muda ambao kamati hiyo ilikuwa imepewa wa siku 60 unatarajiwa kukamilika mnamo Oktoba 26, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  